Jk Eriick Tursson op Wiborch ridder, yck Jonis Laurenszon dom her to Opsell, de nw js ein fulmechtich sendebad van des rickes raidt to Sweden gesent op Wiborch, grotet jw herenn borgermester vnd radt vrontliken midt Gade. Leuen frundes, vnss jss vorkomen jn der warheit, dat gij hebben grippen laten vnd vorhindert [vnd] in der stadt hechte gesat de boschedeliken knechte Hans Kluncker vnd Maurijsikuss Rolffessen, deme geliken oc mede hulppers, de dar ligen op dem dome, de sick befruchten der suluen zacke de mede weren vnd greppen des hochgebornen koninck Hanses sinen sendeboden Markuss, de sine gnade hade utgesant to den affgesneden Russen. So geue wij jw to vorstande, na deme malle de ho[ch]geboren vorste konick Hans was der kronen to Sweden appenbar vnd witlike viandt vnd hadde sine boden to den Russen etc. Do gaff de erlike gude man vnd strenge riddere her Stein Stur, des rickes vorstender, wes zelle Godt mote vorbarmen midt gode, alse sande he eme sin bot muntlikenn midt mechtiger bouelinge Hans Klunckert vnd Maurisikus vnd alle andren de ze dar tho thogen vnd kriigen kanden, dat ze solden vangen vnd grippen solken konick Hans sinen sendeboden war ze de krigen kondenn op Swedes rickes wege[n], so wat ze vndt ere hulppers deden vnd bodreuen jn den sacken, dat solde wesen des bonemeden strongen ritters her Stein Sturs sin wille vnd boger van des gemeynen rickes to Sweden wegen vnde nicht van erent wegen; dar op gaff he ene sinen oppen vorsegelden breiff midt sinen hangenden jngesegl. War vme bidde wij jw hochliken vnd fruntlikenn vnd is mjn radt, dat gy den vorbenomeden Hans Klu[n]cker vnde Maurisikus vnd alle ere mede hulppers, war de sin offt wesen mogen, de dar mede weren [to] hinderen vnde greppen hebben den suluen sende boden, dat ze vnbehindert bliuen, dat men n[i]cht to ein stede ene vor er geringe ein sthe der sacken haluen alse lange gij hebben wedder scriffte van deme strengen ritter Swante Nygelsson, des rickes vorstenders, vnd de erwerdigesten vnd r. herren veders vnd heren des rikes rades ernstliken vnde vterliken erschriuent darumme, dat Got vorbede, vorbenomeden Hans Klunckart, Ma[u]ricius vnd ere medehelpers in den saken wedder dat jn schaden quemen to liue, lemme vnd erige gud edder gelde. So hebbe gy wol to merken, dat vmme der sake mochte arch aff kamen vnd groten vnwillen begynnen tuschen des rikes vnde juwer stadt jnwonres, so id int kort nicht gesturt werde. Hir wollet jw mannichliken ynne bewisen so gy wol gedencken dar machte ane licht. Ock begere wij juwe schrifftlik antworde mit den alderersten. Beuelen juw hir mede dem almechtigen Gade. Ex castro Wiborch die sanctorum Vitj et Modesti martirum anno Domini etc iiij. Datum sub sigillis presentibus fide impressis.